Разказаното дотук съвсем не изчерпва безкрайната тема за бъдещето на Интернет, но един добър завършек на настоящия обзор би бил прегледът на някои съвсем напредничави схващания за развитието на Мрежата. Напоследък все повече компании например проявяват интерес към една модерна концепция, наречена „Интернет на всичко“ (Internet of Everything) и явяваща се продължение на идеята за „Интернет на нещата“ (Internet of Things). Преди месец, на 10 декември 2013 г., производители на устройства, мрежово оборудване и електронни компоненти обявиха създаването на алианса AllSeen Alliance. Целта на това сдружение е да бъде разработен единен индустриален стандарт, на базата на който да се осъществява връзката между устройства в рамките на концепцията „Интернет на нещата“. Всъщност именно членовете на този алианс (общо 24 компании) обновиха тази концепция като „Интернет на всичко“.